Det er med en god portion engagement og tålmodighed, at de 150 besøgende fra 8. klasse bygger, designer og kokkererer. Eleverne kommer fra 11 forskellige folkeskoler i Aalborg Kommune og er i brobygning på Techcollege. Hver klasse har til opgave at bygge en amerikansk diner, og i den forbindelse stifter de bekendtskab med en række af skolens uddannelser. De skal blandt andet bygge et bord, lave servietholder, grafisk materiale og naturligvis også lave mad til dineren. Med brobygningen håber Techcollege, at uddannelsesinstitutionen er med i elevernes overvejelser, når de er færdige med folkeskolen og skal beslutte sig for deres videre færd. - Der er hård kamp om eleverne, så vi skal ud og vise os frem og vise, hvad vi kan tilbyde eleverne, siger Mikael Toldbod, der er uddannelsesguide på Techcollege. Nyder en anderledes skoledag At dagens undervisning er flyttet ud af klasselokalet, og i stedet foregår på Techcollege, er noget de unge fra Frejlev Skole sætter pris på. - Jeg synes, det har været meget sjovt at komme rundt og prøve de forskellige ting, siger Maria Kuur Sørensen. Hun har en foreløbig idé om, at hun skal i gymnasiet og efterfølgende læse jura, når hun er færdig med folkeskolen, men hun synes alligevel, det er godt at få snuset lidt til forskellige erhverv. - Det var mega fedt, det vi lavede i VVS-værkstedet, men jeg skal ikke være VVS'er, fordi der er andre fag, der interesserer mig mere. Men derfor var det stadig sjovt at prøve, siger hun. Når ugen er omme har 1500 8. klasseelever fra Aalborg Kommune været på besøg på Techcollege. Forhåbentlig er de blevet klogere på, hvad skolens uddannelser indebærer. Mads Søholm Larsen har i hvert fald lært noget nyt om murerfaget. - Jeg troede, at murere kun byggede huse, men de laver også mange andre ting, har jeg fundet ud af, siger han.

Opsummering:
Gennem to uger har Techcollege hver dag besøg af 150 elever fra Aalborg Kommunes 8. klasser, som de håber at gøre et godt indtryk på.